Indiana Jones 5

Indiana Jones 5 on työnimi vuonna 2023 ensi-iltansa saavalle viidennelle Indiana Jones -elokuvalle. Elokuvan ohjaa James Mangold, joka on myös käsikirjoittanut elokuvan yhdessä Jez Butterworthin ja John-Henry Butterworthin kanssa. Harrison Ford palaa viimeistä kertaa nimikkohahmon rooliin. Lisäksi elokuvassa näyttelevät myös Phoebe Waller-Bridge, John Rhys-Davies, Mads Mikkelsen, Thomas Kretschmann, Boyd Holbrook, Shaunette Renée Wilson ja Toby Jones. Elokuva on Lucasfilmin ensimmäinen Tähtien sodasta erillinen projekti sen jälkeen, kun Disney osti Lucasfilmin vuonna 2012.

George Lucas alkoi työstää elokuvaa vuonna 2008, vaikka projekti ei edennyt sen jälkeen muutamaan vuoteen. Projekti siirtyi vuonna 2012 Kathleen Kennedyn vastuulle, kun hänestä tuli Lucasfilmin toimitusjohtaja. David Koepp palkattiin vuonna 2016 viidennen elokuvan käsikirjoittajaksi ja elokuvan ensi-ilta suunniteltiin alun perin vuodelle 2019. Elokuva kuitenkin viivästyi useiden uudelleenkirjoitusten myötä, ja vuonna 2018 Jonathan Kasdan palkattiin uudeksi käsikirjoittajaksi Koeppin tilalle. Koepp palasi mukaan projektiin vuonna 2019, mutta erosi myöhemmin projektista lopullisesti. Steven Spielbergin oli alun perin tarkoitus ohjata elokuva, mutta päätti vuonna 2020 vetäytyä pelkäksi tuottajaksi, jolloin Mangold valittiin ohjaajaksi hänen tilalleen. Kuvaukset alkoivat kesäkuussa 2021, ja päättyivät helmikuussa 2022. Elokuvaa kuvattiin Englannissa, Skotlannissa, Italiassa ja Marokossa. 

Elokuva saa ensi-iltansa 30. kesäkuuta 2023.

Rooleissa

Tuotanto

Kehitys 
Lucasfilmin perustaja George Lucas sanoi Cannesin elokuvajuhlilla 2008, että viides elokuva on mahdollinen. Hän hahmotteli tuolloin, että Shia LaBeoufin esittämä Mutt Williams, Indianan biologinen poika, ottaisi sarjan päähenkilön paikan Harrison Fordilta, joka esiintyisi uudessa elokuvassa samankaltaisessa roolissa kuin Sean Connery Viimeisessä ristiretkessä. Elokuussa Lucas oli kuitenkin muuttanut mieltään: ”Indiana Jones on Indiana Jones. Harrison Ford on Indiana Jones”, Lucas vakuutti. Kun Harrison Fordilta kysyttiin, ottaako Mutt Williams Kristallikallon valtakunnassa hänen paikkansa elokuvasarjan päähenkilönä, Ford vastasi: ”Mitä te puhutte? Se on minun. Haluaisin tehdä uuden Indiana Jones -elokuvan. George Lucas työstää ideaa parasta aikaa. Shia voi hankkia oman hattunsa. Minä ansaitsin omani.” Myöhemmin Lucasfilm myytiin Disneylle, ja sitä myöten oikeudet muun muassa uusien Tähtien sota- ja Indiana Jones -elokuvien tekemiseen siirtyivät studiolle. Toukokuussa 2015 Kathleen Kennedy Lucasfilmiltä kertoi Vanity Fair -lehdelle, että viides elokuva on tulossa, mutta sen käsikirjoittamista ei ollut vielä aloitettu.

Esituotanto 
Maaliskuussa 2016 Disney kertoi, että elokuva tulee ensi-iltaan 19. heinäkuuta 2019 ja että Spielberg palaa ohjaajaksi ja Ford pääosaan. Käsikirjoittajaksi ilmoitettiin tuolloin Kristallikallon valtakunnan kirjoittanut David Koepp. John Williams, joka on säveltänyt musiikit kaikkiin aiempiin Indiana Jones -elokuviin, palasi säveltäjäksi. Huhtikuussa 2017 ensi-iltaa siirrettiin, ja uudeksi ensi-iltapäivämääräksi ilmoitettiin 10. heinäkuuta 2020. Maaliskuussa 2018 Spielberg kertoi elokuvan sijoittuvan 1960-luvulle. Kesäkuussa 2018 Jonathan Kasdan kiinnitettiin projektiin uudeksi käsikirjoittajaksi, minkä seurauksena suunnitelma tuotanto huhtikuussa 2019 peruuntui ja elokuvan kerrottiin saavan myöhemmin uuden ensi-iltapäivämäärän. Heinäkuussa uudeksi päivämääräksi ilmoitettiin 9. heinäkuuta 2021. Helmikuussa 2020 Spielberg vetäytyi ohjaajan paikalta antaakseen nuorempien ohjaajien esittää oman näkökulmansa Indiana Jonesista. James Mangold osallistui aloitteleviin neuvotteluihin elokuvan ohjaamisesta, Spielbergin jatkaessa tuottajana. Huhtikuussa 2020 elokuvan ensi-iltaa siirrettiin jälleen uudelle päivämäärälle: 29. heinäkuuta 2022. Kennedy vahvisti vuoden 2020 lopulla, että Indiana Jones 5 olisi Fordin viimeinen elokuva.

Huhtikuussa 2021 Phoebe Waller-Bridge, Mads Mikkelsen ja Thomas Kretschmann valittiin näyttelijöiksi elokuvaan. Boyd Holbrook ja Shaunette Renée Wilson liittyivät näyttelijäkaartiin seuraavan kuukauden aikana. John Rhys-Davies ilmaisi halunsa palata Indianan ystävän Sallahin rooliin, sanoen, että katsojat ”liikuttuisivat ja pitäisivät kovasti”, jos näkisivät hahmojen taas tapaavan toisensa.

Kuvaukset 
Kuvaukset alkoivat Pinewood Studiosin tiloissa sekä Bamburghin linnassa, Yhdistyneessä kuningaskunnassa, kesäkuussa 2021, Phedon Papamichaelin kuvatessa elokuvan. Kyseessä oli kuudes Mangoldin elokuva, jonka kuvaajana Papamichael toimi. Elokuvaa kuvattiin myöhemmin myös Pohjois-Yorkshiren rautatiellä, Leaderfootin maasillalla, Etelä-Lanarkshiressa sekä Lontoossa. Heinäkuussa elokuvaa kuvattiin myös Glasgow’ssa.

Sijaisnäyttelijä Mike Massa nähtiin Fordin tilalla Glasgow’n kuvauspaikoilla, ja hänen kasvoillaan oli liikkeenkaappauksessa käytettäviä pistemerkkejä. Fordin odotettiin sen vuoksi olevan digitaalisesti nuorennettu mahdollisia takaumakohtauksia varten, vaikka Spielberg itse ei ollut aiemmin pitänyt ideasta. Fordin raportoitiin myöhemmin satuttaneen olkapäänsä erään taistelukohtauksen aikana, ja kuvausryhmän raportoitiin Fordin toipumisen aikana kuvaavan kohtauksia, joissa hän ei esiinny. 

Ford palasi kuvauksiin syyskuussa 2021. Saman kuukauden aikana elokuvan tuotanto siirtyi Sisiliaan, Italiaan. Kuvauspaikkoina toimivat muun muassa Syrakusan kaupunki, Grotta Dei Cordarin luolasto, Napolin arkeologinen puisto, sekä Castello Maniace. Muita saaren kuvauspaikkoja olivat Cefalùn kaupunki, sekä Trapanin provinssi. Ford ja Waller-Bridge olivat myös paikalla, kun elokuvaa kuvattiin Segestan temppelissä. Paikalla oli myös Rooman valtakunnan sotilaiksi pukeutuneita näyttelijöitä, minkä seurauksena ihmiset alkoivat uskoa elokuvan sisältävän aikamatkustamista. Lokakuussa 2021 elokuvaa kuvattiin Fèsissä, Marokossa. 4. marraskuuta kamerahoitaja Nic Cupac löytyi hotellihuoneestaan kuolleena. Disneyn mukaan kuolemalla ei ollut mitään tekemistä elokuvan tuotannon kanssa. Kuvaukset saatiin päätökseen 26. helmikuuta 2022.

Julkaisu 
Viidennen Indiana Jones -elokuvan ensi-ilta on 30. kesäkuuta 2023. Elokuvan ensi-illaksi oli aiemmin asetettu 19. heinäkuuta 2019, 10. heinäkuuta 2020, 9. heinäkuuta 2021 ja 29. heinäkuuta 2022.

Lähteet

Aiheesta muualla 
 

Indiana Jones -elokuvat
Vuoden 2023 yhdysvaltalaiset elokuvat